Document ID: 32012R0334

РЕГЛАМЕНТ ЗА ИЗПЪЛНЕНИЕ (ЕС) № 334/2012 НА КОМИСИЯТА
от 19 април 2012 година
относно разрешаването на препарат от Saccharomyces cerevisiae CNCM I-4407 като фуражна добавка за зайци за угояване и за зайци, които не се отглеждат за производство на храни, и за изменение на Регламент (ЕО) № 600/2005 (притежател на разрешителното Société Industrielle Lesaffre)
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
като има предвид, че:
(1)
В Регламент (ЕО) № 1831/2003 се предвижда, че добавките за използване при храненето на животни подлежат на разрешаване, и се уреждат основанията и процедурите за предоставяне на разрешително. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).
(2)
Препаратът от Saccharomyces cerevisiae NCYC Sc47 беше разрешен безсрочно в съответствие с Директива 70/524/ЕИО като фуражна добавка за използване при зайци за угояване с Регламент (ЕО) № 600/2005 на Комисията (3). Впоследствие препаратът беше вписан в Регистъра на фуражните добавки на Общността като съществуващ продукт в съответствие с член 10, параграф 1 от Регламент (ЕО) № 1831/2003.
(3)
В съответствие с член 10, параграф 2 от Регламент (ЕО) № 1831/2003 във връзка с член 7 от посочения регламент беше подадено заявление за повторна оценка на Saccharomyces cerevisiae CNCM I-4407, преди това NCYC Sc47, като фуражна добавка за зайци за угояване, а в съответствие с член 7 от посочения регламент - и за нова употреба при зайци, които не се отглеждат за производство на храни, с искане добавката да се класифицира в категорията „зоотехнически добавки“. Посоченото заявление беше придружено от данните и документите, които се изискват съгласно член 7, параграф 3 от Регламент (ЕО) № 1831/2003.
(4)
Европейският орган за безопасност на храните („Органът“) заключи в становището си от 13 декември 2011 г. (4), че при предложените условия на употреба Saccharomyces cerevisiae CNCM I-4407 не се отразява неблагоприятно върху здравето на животните, здравето на потребителите или околната среда и че е в състояние да понижи смъртността при зайците за угояване. Органът не счита, че са необходими специфични изисквания за мониторинг след пускането му на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.
(5)
Оценката на Saccharomyces cerevisiae CNCM I-4407 показва, че са изпълнени условията за предоставяне на разрешително, посочени в член 5 от Регламент (ЕО) № 1831/2003. Поради това употребата на посочения препарат следва да бъде разрешена съгласно предвиденото в приложението към настоящия регламент.
(6)
Като следствие от предоставянето на ново разрешително по силата на Регламент (ЕО) № 1831/2003, разпоредбите относно Saccharomyces cerevisiae NCYC Sc47, съдържащи се в Регламент (ЕО) № 600/2005, следва да бъдат заличени.
(7)
Тъй като промените в условията за предоставяне на разрешителното за фуражната добавка не са продиктувани от съображения за безопасност, е целесъобразно да се предвиди преходен период за изчерпване на съществуващите запаси от премикси и комбинирани фуражи, така както са разрешени с Регламент (ЕО) № 600/2005.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Посоченият в приложението препарат, който спада към категорията „зоотехнически добавки“ и към функционалната група „стабилизатори на чревната флора“, се разрешава като добавка при храненето на животните при спазване на определените в приложението условия.
Член 2
Вписването за E 1702 в приложение III към Регламент (ЕО) № 600/2005 се заличава.
Член 3
Пускането на пазара и употребата на препарата от Saccharomyces cerevisiae NCYC Sc47, така както е разрешен с Регламент (ЕО) № 600/2005, както и съдържащите го премикси и комбинирани фуражи, етикетирани в съответствие с Директива 70/524/ЕИО преди влизането в сила на настоящия регламент, може да продължи до изчерпване на наличните запаси.
Член 4
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 19 април 2012 година.

Labels: 0
3
17
6